

**สถาบันสิรินธรเพื่อการฟื้นฟูสมรรถภาพทางการแพทย์แห่งชาติ กรมการแพทย์
จับมือสภากายภาพบำบัดพัฒนามาตรฐานการบริการวิชาชีพกายภาพบำบัด**

**นายแพทย์ทวีศิลป์ วิษณุโยธิน อธิบดีกรมการแพทย์** กล่าวว่า กระทรวงสาธารณสุข โดยนายสมศักดิ์ เทพสุทิน รัฐมนตรีว่าการกระทรวงสาธารณสุข ขับเคลื่อนการดำเนินงานด้านสุขภาพประชาชน โดยได้มีการจัดทำแผนพัฒนาระบบบริการสุขภาพในทุกช่วงวัย เพื่อให้เกิดเครือข่ายบริการที่ไร้รอยต่อ และเชื่อมโยงระบบการให้บริการสุขภาพทุกระดับ ตั้งแต่ระดับปฐมภูมิ ทุติยภูมิ และตติยภูมิ โดยทีมสหวิชาชีพและภาคีเครือข่ายที่เกี่ยวข้อง ซึ่งกรมการแพทย์ โดยสถาบันสิรินธรเพื่อการฟื้นฟูสมรรถภาพทางการแพทย์แห่งชาติ กระทรวงสาธารณสุขได้พัฒนาตนเองให้ก้าวสู่การเป็นองค์กรแห่งความเป็นเลิศด้านการฟื้นฟูสมรรถภาพทางการแพทย์ที่มีสมรรถนะสูง มุ่งสร้างคุณภาพชีวิตที่ดีของคนพิการและผู้ป่วย โดยการมีส่วนร่วมจากทุกภาคส่วน มีการให้บริการผู้ป่วยปีละประมาณ 86,190 ราย โดยสถิติการให้บริการผู้ป่วย 3 อันดับแรก คือ คลินิกกายภาพบำบัด 64,469 ราย คลินิกกิจกรรมบำบัด 14,484 ราย และคลินิกแก้ไขการพูด 7,237 ราย ตามลำดับ จึงประสานความร่วมมือกับสภากายภาพบำบัด เพื่อร่วมกันพัฒนามาตรฐานการบริการและสมรรถนะที่จำเป็นในวิชาชีพกายภาพบำบัด รวมถึงการพัฒนาระบบการบริหารจัดการสำหรับการทำงานร่วมกันในระบบบริการสุขภาพทุกระดับ อีกทั้งส่งเสริมความร่วมมือในการพัฒนามาตรฐานวิชาชีพกายภาพบำบัดให้สอดคล้องกับแนวทางปฏิบัติที่ทันสมัยและมีประสิทธิภาพ เพื่อรองรับการก้าวเข้าสู่สังคมผู้สูงอายุ โดยมุ่งเน้นการเสริมสร้างองค์ความรู้และทักษะของบุคลากร รวมถึงการพัฒนากระบวนการฟื้นฟูสมรรถภาพทางการแพทย์ในด้านกายภาพบำบัดอย่างครบวงจร พัฒนาและขับเคลื่อนนโยบายของกระทรวงสาธารณสุขที่เกี่ยวข้องให้เป็นรูปธรรม ซึ่งจะช่วยยกระดับคุณภาพการดูแลสุขภาพของประชาชน และส่งเสริมความก้าวหน้าของวิชาชีพกายภาพบำบัดในด้านต่าง ๆ อันเป็นการสนับสนุนภารกิจหลักของกรมการแพทย์ในการพัฒนามาตรฐานการให้บริการ ซึ่งกรมการแพทย์ให้ความสำคัญและตระหนักดีว่าการสร้างมาตรฐานการบริการงานกายภาพบำบัดและการพัฒนาระบบบริหารจัดการในระบบบริการสุขภาพจะเป็นการพัฒนาระบบสุขภาพให้ดีขึ้น เพื่อป้องกันภาวะติดบ้านติดเตียงของผู้ป่วย

**แพทย์หญิงภัทรา อังสุวรรณ ผู้อำนวยการสถาบันสิรินธรเพื่อการฟื้นฟูสมรรถภาพทางการแพทย์แห่งชาติ** กล่าวเพิ่มเติมว่า ความร่วมมือดังกล่าวจะทำให้เกิดการดำเนินการหรือกิจกรรมต่างๆ ที่สนับสนุน ส่งเสริม และพัฒนาการบริการกายภาพบำบัด รวมถึงการดูแลผู้ป่วยใน 4 กลุ่มโรคในระยะกลาง ( Intermediate Care) และระยะยาว (Long Term Care) โดยเฉพาะใน 4 กลุ่มโรค ได้แก่ โรคหลอดเลือดสมอง ภาวะบาดเจ็บทางสมอง โรคบาดเจ็บไขสันหลัง และผู้ป่วยกระดูกหักรอบสะโพก ซึ่งเป็น 4 กลุ่มโรคสำคัญที่กระทรวงสาธารณสุขภายใต้คณะกรรมการพัฒนาระบบบริการสุขภาพ (Service Plan) สาขา Intermediate Care ให้ความสำคัญเร่งด่วนในการฟื้นฟูภายหลังจากได้รับการวินิจฉัย ตลอดจนการศึกษาวิจัยในประเด็นที่เกี่ยวข้อง ผ่านการแลกเปลี่ยนและสนับสนุนข้อมูลเชิงวิชาการระหว่างกัน เพื่อดูแลสุขภาพของประชาชนไทย และส่งเสริมความก้าวหน้าของวิชาชีพกายภาพบำบัดในด้านต่างๆ โดยมีระยะเวลาความร่วมมือเป็นเวลา 3 ปี

#กรมการแพทย์ #สถาบันสิรินธรเพื่อการฟื้นฟูสมรรถภาพทางการแพทย์แห่งชาติ

-ขอขอบคุณ-

18 ธันวาคม 2567